b'\n_START_ARTICLE_\nPrivatbanken\n_START_PARAGRAPH_\nPrivatbanken A/S, oprindeligt Privatbanken i Kj\xc3\xb8benhavn, var en dansk bank, stiftet 1857 af en kreds af erhvervsfolk fra Grosserer-Societetet, bl.a. D.B. Adler. De to firmaer G.A. Gedalia & Co. (stiftet 1848) og D.B. Adler & Co. (stiftet 1850) fik st\xc3\xa6rk indflydelse p\xc3\xa5 kreditv\xc3\xa6senet i K\xc3\xb8benhavn, bl.a. ved etableringen af de gennem mere end 100 \xc3\xa5r tre dominerende k\xc3\xb8benhavnske hovedbanker. G.A. Gedalia stod senere bag stiftelsen af Landmandsbanken, mens D.B. Adler senere tog initiativ til stiftelsen af Kj\xc3\xb8benhavns Handelsbank._NEWLINE_Privatbankens f\xc3\xb8rste direkt\xc3\xb8r blev den unge grosserer C.F. Tietgen, som var direkt\xc3\xb8r frem til 1897 og derefter \xc3\xa6resformand for bankr\xc3\xa5det (bestyrelsen) frem til 1901. Efter Tietgen var Axel Heide direkt\xc3\xb8r._NEWLINE_Privatbanken introducerede en r\xc3\xa6kke nye bankydelser, bl.a. indl\xc3\xa5n p\xc3\xa5 anfordring, kassekredit (kontokuranten) og checks._NEWLINE_1901-04 lod banken sit hoveds\xc3\xa6de (nu C.F. Tietgens Hus) opf\xc3\xb8re ved siden af B\xc3\xb8rsen. Bygningen er tegnet af Axel Berg._NEWLINE_Privatbanken fusionerede i 1990 med Sparekassen SDS og Andelsbanken under navnet Unibank. Unibank fusionerede i 2000 med MeritaNordbanken, der nogle \xc3\xa5r tidligere var dannet ved fusion af finske Merita Bank og svenske Nordbanken, og dannede Nordea.'